Εμπρηστικό μηχανισμό τοποθέτησαν άγνωστοι στην τροχαία Δυτικής Αττικής, στο Περιστέρι.

Στον χώρο στάθμευσης, πίσω από το κτίριο της τροχαίας, είχαν τοποθετηθεί γκαζάκια, που προκάλεσαν υλικές ζημιές σε τρία υπηρεσιακά οχήματα.

Στο μεταξύ, για ένα ακόμη βράδυ σημειώθηκαν επεισόδια στα Εξάρχεια. Για τρεις ώρες, από τις 2 έως τις 5 τα ξημερώματα της Κυριακής, ομάδες έκαναν επιθέσεις στη διμοιρία των ΜΑΤ στη συμβολή των οδών Πατησίων και Τοσίτσα. Δύο αστυνομικοί τραυματίστηκαν ελαφρά από τις επιθέσεις. Η αστυνομία προχώρησε στη σύλληψη ενός 36χρονου, ο οποίος φέρεται να πρωτοστατούσε στα επεισόδια.

Επίθεση σε λεωφορείο

Νωρίτερα, περίπου στις 11 το βράδυ του Σαββάτου, άγνωστοι επιτέθηκαν λεωφορείο που έκανε δρομολόγιο, στη συμβολή των οδών Σόλωνος και Τρικούπη.

Οι δράστες πέταξαν μπογιές στο όχημα και έσπασαν τζάμια. Από την επίθεση τραυματίστηκε στο χέρι ο οδηγός.